Aimée Hilda

An Aimée Hilda a zo ur vag-saveteiñ kozh, bet savet e 1949 e Sartrouville (Bro-C’hall) gant chanter sevel-bigi Jouët, hervez patrom ar vag a oa bet anezhi a-raok. Livet eo e-giz ar SCS (Société Centrale de Sauvetage des Naufragés, "Kevredigezh Kreiz ar Saveteerezh Peñseidi". E porzh Ploumanac’h, e Perroz, emañ.

 Istor 
Ar vag-saveteiñ a-raok homañ e Ploumanac'h a oa anvet ar Félix William-Spiers. Dismantret e voe e c'houdorenn gant an arme alaman e-kerzh ar bloavezh 1944. Adalek ar c’houlz-se ne voe bag-saveteiñ ebet ken e Ploumanac’h e-pad pemp bloaz goude ar brezel, dre ma oa berr an arc’hant gant an dud da sevel unan all. Goude peñse La Petite Annie c’hoarvezet e 1948, e-lec’h ma oa marvet nav a dud, bugale en o zouez, ec’h arc’hantas div itron eus Perroz, Aimée Fournier de Horack ha Hilda Gélis-Didot, savidigezh ur c’hanod hag ur c’houdorenn nevez. Abalamour da se eo e voe lakaet o anv-bihan war ar vag pa voe lakaet homañ en dour e 1950. Bernioù tud a oa deuet da welet ha da c’hac’hougal en deiz-se pa voe loc’het er porzh, en o zouez : René Pleven (Prezidant ar C’huzul) hag eskob Sant-Brieg-ha-Landreger.

Kêr Berroz eo perchenn an Aimée Hilda, met dalc’het e vez e stad vat ha paramantet gant ur gevredigezh hag a vod ur bern tud a youl-vat. Implijet eo bet ar c’hanod saveteiñ-mañ e Ploumanac’h etre 1949 ha 1975. Renket eo bet e-touez ar « Monumantoù istorel » dre ma ‘z eo bet lakaet da c’h-«Glad Mor Broadel». E-pad c’hwec’h vloaz warn-ugent he deus labouret ar vag. E-kerzh hanter-kant ermaeziadenn e voe saveteet ugent a dud a oa war-var da vervel er mor, kent ma voe kemeret he lec’h gant ur vag-saveteiñ nevez, ar Jean Denoyelle. Kemeret e voe he flas d’he zro e 2002 gant unan all anvet ar Président Toutain hag a zo meret c’hoazh gant an SNSM / Kevredigezh Broadel ar Saveteerezh war Vor, e-karg eus ar saveteiñ e Breizh.

 Perzhioù teknikel 
Ur c’hanod diveuzus hag emlakaus en he sav eo an Aimée Hilda.

 Hirder : 11,5 m
 Ledander : 3,23 m
 Kalandour : 0,96 m
 Pouez : 10,1 T
 Daou geflusker dour-tan diesel « Baudouin » 1,2 T hag 28 a gezeg nerzh gant pep hini
 Herrded vrasañ : 7,9 skoulm
 Bagad pe laz : 6 den (1 mestr, 1 mekaniker ha 4 bageer)
 Paderezh : 50 eurvezh en 6,5 skoulm.

 Liammoù diavaez 

 Kevredigezh Mirerezh ha Gwareziñ Kanod Saveteiñ Ploumanac’h

Rummad:Bigi Breizh
Rummad:Monumantoù istorel en Aodoù-an-Arvor